L-għaqda Repubblika insistiet li l-kap eżekuttiv tal-Awtorità ta' Malta għas-Servizzi Finanzjarji għandu jirriżenja immedjatament wara li ħareġ li aċċetta li Yorgen Fenech iħallaslu vjaġġ lussuż għal Las Vegas. "Jekk ma jirreżenjax, il-Prim Ministru Robert Abela għandu d-dmir li jneħħih," qalet Repubblika. Kif ġie żvelat mit-Times of Malta, Cuschieri mar btala ma' Fenech f'Mejju tal-2018, xahar biss wara li kien regolatur fl-Awtorità Maltija dwar il-Logħob (MGA) biex isir kap eżekuttuv tal-MFSA. Skont Repubblika, dan hu ksur gravi ta' etika professjonali li jikkonferma li ma jixraqlux jokkupa pożizzjonijiet bħal dawn. "Aħna nistagħġbu kif is-Sur Cuschieri ma jistħix iġib l-iskuża li kien għadu kemm spiċċa minn mal-MGA. Daqs li kieku xi ħadd isir ħabib daqshekk malajr li fi żmien xahar iħallaslu vjaġġ bl-ajru għal-Las Vegas u jirrangawlu biex joqgħod fil-casino lussuż Ceasar's Palace," qalet Repubblika. L-għaqda tenniet li imġieba etika u professjonali titlob li wieħed ma jkollux dawn it-tip ta' relazzjonijiet għall-perjodu wara li jkun temm il-ħatra, speċjalment la Cuschieri kien qed jokkupa pożizzjoni pubblika ċentrali fil-qasam finanzjarju. Innutat ukoll li jidher li Fenech kien iħobb jivvjaġa ma' jew jagħti rigali lil uffiċjali pubbliċi: semmiet il-vjaġġi li kellu mal-Assistent Kummissarju tal-Pulizija Silvio Valletta u l-inbid Petrus u l-arloġġ Bulgari li ta lil Joseph Muscat. "Wasal il-mument li l-Gvern jara kemm hawn uffiċjali li siefru jew irċevew rigali mingħand Yorgen Fenech," staqsiet Repubblika. L-għaqda żiedet li dan kien mument tal-verità għal Abela. "Se jieħu passi jekk is-Sur Cuschieri ma jirriżenjax? Jew se jagħlaq għajnejh bir-riskju li dan għandu fuq l-evalwazzjoni tas-servizzi finanzjarji li qed issir mill-Moneyval u l-impatt gravi ta' rapport negattiv fuq ir-reputazzjoni ta' pajjiżna u s-servizzi finanzjarji," staqsiet Repbblika. "Min ma jiġġilidx il-korruzzjoni huwa korrott. Dan huwa li jagħmel ħsara lil Malta u mhux min jiġġieled il-korruzzjoni." Il-PM għandu jkeċċi lis-CEO tal-MFSA talli siefer ma' Yorgen Fenech – PN .td_uid_3_5f9ff6d4355a3_rand.td-a-rec-img{text-align:left}.td_uid_3_5f9ff6d4355a3_rand.td-a-rec-img img{margin:0 auto 0 0}